作者：杨无咎
词牌/韵律：选冠子

paragraphs: 海上楼台，壶中日月，乍觉挈来平地。
熙熙鸡犬，簇簇僮奴，亦自有登天志。
知是仙宫，出应亨期，因识前修风味。
看纵横才美，雍容谈笑，一团和气。
锺秀处、雪洁霜□，梅清竹瘦，占尽小春佳致。
笙歌韵溢，锦绣香浓，饮少未妨欢醉。
好在双椿，伫看丹桂分折，芝庭兰砌。
向游惟功行，和羹勋业，共传家世。